এবার গুজরাত! HMPV-তে সংক্রমিত ভারতের আরও এক শিশু

ওয়েব ডেস্ক: কর্নাটকের (Karnataka) পর এবার গুজরাতে (Gujarat) হানা দিল হিউম্যান মেটানিউমোভাইরাস (HMPV)। আমদাবাদের চাঁদখেরা এলাকার একটি হাসপাতালে চিকিৎসাধীন দু’মাসের একটি শিশুর শরীরে মিলেছে এই বিরল ভাইরাস (Virus)। জানা গিয়েছে, রাজস্থানের দুঙ্গারপুর থেকে চিকিৎসার জন্য সম্প্রতি আমদাবাদে এসেছিল শিশুটির পরিবার। সোমবার দুপুরে শারীরিক পরীক্ষার পর শিশুর শরীরে এইচএমপিভি সংক্রমণ ধরা পড়ে।

এর আগে কর্নাটকের বেঙ্গালুরুতে দুই শিশুর শরীরে এই ভাইরাসের সন্ধান মেলে। আট মাস এবং তিন মাস বয়সি ওই দুই শিশুর মধ্যে একজন ইতিমধ্যেই সুস্থ হয়ে বাড়ি ফিরে গিয়েছে। অন্যজনের অবস্থাও এখন স্থিতিশীল বলে জানা গিয়েছে। তবে সংক্রমণের খবর ছড়িয়ে পড়তেই এলাকায় উদ্বেগ সৃষ্টি হয়েছে।

আরও পড়ুন: HMPV সংক্রমণের প্রভাব! শেয়ার বাজারে বিরাট ধাক্কা

স্বাস্থ্য মন্ত্রক জানিয়েছে, চীনে সম্প্রতি এইচএমপিভি-র একটি বিশেষ ভ্যারিয়েন্ট ছড়িয়ে পড়ার খবর মিলেছে। যদিও ভারতের সংক্রমণের সঙ্গে চীনের ভাইরাসের কোনও যোগসূত্র নেই বলে আশ্বস্ত করা হয়েছে। স্বাস্থ্য মন্ত্রক পরিস্থিতির উপর কড়া নজর রাখছে।

বিশেষজ্ঞদের মতে, সাধারণ এইচএমপিভি-র সংক্রমণে শ্বাসকষ্ট, জ্বর, কাশি, মাথাব্যথা, পেশি ও গাঁটে ব্যথা, ক্লান্তি এবং খিদে কমে যাওয়ার মতো উপসর্গ দেখা দেয়। এটি প্রধানত শিশুদের মধ্যে ছড়ালেও দেহের রোগ প্রতিরোধক্ষমতা কম থাকলে প্রাপ্তবয়স্কদেরও সংক্রমিত করতে পারে। ভারতে অতীতেও এই ভাইরাসের উপস্থিতি দেখা গিয়েছে। তবে এইচএমপিভি-র নতুন কোনও রূপান্তর ঘটেছে কি না, তা এখনও স্পষ্ট নয়। কেন্দ্রের তরফে জনগণকে অযথা আতঙ্কিত না হয়ে সতর্ক থাকার পরামর্শ দেওয়া হয়েছে।